b"\n_START_ARTICLE_\nCa la Fernanda\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres de tres plantes i coberta de doble vessant a fa\xc3\xa7ana. Consta de tres crugies, t\xc3\xa9 la fa\xc3\xa7ana arrebossada i les obertures rectangulars emmarcades de pedra sorrenca i gaireb\xc3\xa9 totes amb llindes monol\xc3\xadtiques. L'arrebossat est\xc3\xa0 en molt mal estat, per\xc3\xb2 encara s\xc3\xb3n visibles restes de pintura en marcs d'obertures i altres parts de la fa\xc3\xa7ana._NEWLINE_La planta baixa consta de tres obertures, una porta d'acc\xc3\xa9s als pisos superiors, una entrada de garatge i una finestra. La porta d'acc\xc3\xa9s, a la crugia central, t\xc3\xa9 forma rectangular, encara que originalment havia estat, com es veu lleugerament, una antiga porta amb arc de mig punt adovellada de grans blocs de pedra sorrenca. L'entrada de garatge est\xc3\xa0 emmarcada de rajol i arrebossat. La finestra rectangular i allargada en vertical cont\xc3\xa9 una reixa de ferro de dos nivells de barrots amb decoraci\xc3\xb3._NEWLINE_El primer pis consta de tres finestres amb balc\xc3\xb3. Dues d'aquestes s\xc3\xb3n de la mateixa mida, les de la part dreta de la casa, i l'altra, \xc3\xa9s m\xc3\xa9s petita i el balc\xc3\xb3 m\xc3\xa9s redu\xc3\xaft. Les grans finestres amb balc\xc3\xb3, amb tota seguretat reformades durant el segle XIX, estan emmarcades de grans blocs de pedra sorrenca que tenen motllurada la part de l'angle de l'obertura. Les llindes monol\xc3\xadtiques d'aquests balcons contenen les inscripcions: 17 + 17 i 17 + 17 CLEMENS_NEWLINE_El segon pis t\xc3\xa9 tres finestres, una per crugia, emmarcades de pedra sorrenca, llindes monol\xc3\xadtiques i l'ampit motllurat. El r\xc3\xa0fec de la cornisa est\xc3\xa0 format per tres fileres de rajols. Dues fileres s\xc3\xb3n de rajola plana i una filera, entre les dues anteriors, en punta de diamant.\n_START_SECTION_\nHist\xc3\xb2ria\n_START_PARAGRAPH_\nAquesta casa \xc3\xa9s d'origen medieval, com la resta de depend\xc3\xa8ncies annexes a l'antic monestir de Santa Maria d'Amer, per\xc3\xb2 la fisonomia actual \xc3\xa9s b\xc3\xa0sicament del segle XVIII; finestres i porta antiga, de 1717, i balcons del segle XIX._NEWLINE_Com la resta de cases situades a aquest costat de la Pla\xc3\xa7a del Monestir, t\xc3\xa9 un gran pati a la part posterior, que d\xc3\xb3na al Passeig del Firal."